Video: Krugersdorp-tronk in ligte laaie‘n Skermskoot uit die video. Die departement van korrektiewe dienste stel tans ondersoek in na ŉ video van ŉ brand Vrydag by die Krugersdorp-gevangenis aan die Wes-Rand, wat vermoedelik deur ŉ gevangene geneem en versprei is. Singabakho Nxumalo, woordvoerder van die departement, het aan Maroela Media gesê die brand het Vrydagmiddag in die gevangenis uitgebreek en twee gemeenskaplike selle verwoes. “Ons kan nog nie bevestig wat die brand veroorsaak het en of dit met opset gestig is nie,” het hy gesê. Hy het gesê die brand het afgesien van die twee selle ook skade aan die gang en dak van die gevangenis aangerig. ŉ Presiese kosteberaming van die skade is nog nie gedoen nie. Volgens Nxumalo is die gevangenes ten tyde van die brand na die binnehof verskuif. Vier gevangenes en twee tronkbewaarders is na ŉ hospitaal geneem om vir rookinaseming behandel te word, maar is sedertdien weer ontslaan. Nxumalo het gesê die oorsprong van ŉ video van die brand, wat sedertdien op sosiale media versprei word, vorm deel van die departement se ondersoek. “Dit wil voorkom asof die video deur ŉ gevangene geneem is en dit is kommerwekkend aangesien die gevangenes nie veronderstel is om selfone in hul besit te hê nie. Ons neem hierdie ondersoek nie ligtelik op nie en druk om dit so gou moontlik afgehandel te kry,” het hy gesê. “Die departement sal binnekort ŉ verklaring in hierdie verband uitreik.” Die video van die brandende gevangenis is deur die YouTube-gebruiker Mikail Reza Patel op YouTube gelaai: